20–30-vuotiaille joudutaan joskus opettamaan kädestä pitäen, kuinka asioidaan kaupassa, siivotaan koti ja ylipäänsä selviydytään arjessa. Mediasosiologian tutkijan mukaan ilmiöstä ei voi syyttää netissä velttoilua vaan vanhempia.

Mistä on kyse? Kouvolassa on huolestuttu alle 30-vuotiaiden nuorten aikuisten arkitaitojen puutteesta

Kauppa- ja pankkiasiointia joudutaan joskus opettamaan kädestä pitäen etenkin syrjäytymisvaarassa oleville nuorille aikuisille

Mediasosiologian tutkijan Annikka Suonisen mielestä vanhempien on syytä katsoa peiliin

Kouvolassa on huolestuttu alle 30-vuotiaiden nuorten aikuisten arkitaitojen puutteesta. Vaikka nuori olisi jo muuttanut omilleen, arkielämän perustaitojen opettelu voidaan joutua aloittamaan alusta.

– Lähdetään hoitamaan yhdessä kauppa-asioita, pankkiasioita ja Kelassa käymistä. Opetellaan laittamaan kämppä kuntoon. Taidot voivat olla ihan nollassa, kertoo nuorisopalveluiden koordinaattori Esko Lavonen Kouvolan kaupungilta.

Tilanne on mennyt viime aikoina huonompaan suuntaan. Itsenäistä elämää on vaikea opetella etenkin silloin, kun mukana on päihteitä ja mielenterveysongelmia. Kouvolassa on lähes 800 työtöntä alle 25-vuotiasta nuorta. Ongelmana on se, että työttömille nuorille on hyvin vähän vaihtoehtoja.

– Kouvolassa ei ole työpaikkoja eikä oppisopimuspaikkoja tarjolla. Työpajoja onneksi on, mutta siitä eteenpäin on vaikea päästä, Lavonen sanoo.

Laiskat vanhemmat

Arjesta vieraantuminen voi alkaa jo teini-iässä.

Lähdetään hoitamaan yhdessä kauppa-asioita, pankkiasioita ja Kelassa käymistä. Opetellaan laittamaan kämppä kuntoon. Taidot voivat olla ihan nollassa. Esko Lavonen

– Eletään some-maailmassa. Ei nuoret mene tuonne keskustaankaan nykyään, vaan nuorisotyöntekijät käyvät tapaamassa nuoria kouluilla, Lavonen sanoo.

Mediasosiologian tutkijan Annikka Suonisen mielestä pahenevan uusavuttomuuden syy on sosiaalista mediaa syvemmällä.

– Kun ei ole nähnyt vanhempiensa laittavan ruokaa tai leipovan, niin miten arjen taitoja voi edes oppia? Nuoret ovat kasvaneet perheissä, joissa ei ole tehty näitä asioita, Suoninen sanoo.

Suonisen mukaan vanhemmat ovat sysänneet arjen taitojen opettamisen internetin tehtäväksi. Silloin nettiä on myös helppo syyttää.

– Kannattaa katsoa peiliin, että kenen olisi pitänyt opettaa nuorille ne arjen taidot. Jos se on jätetty netin tehtäväksi, niin onko ihme kun nuoret eivät olekaan surffailleet siellä kotitaloussivuilla? Aivan turha ihmetellä, ettei nuorilla ei ole aavistustakaan miten makaronilaatikkoa tehdään.

Sovellus vaatii tarpeen

Uusvuttomuus on vanha ilmiö, joka Suonisen mukaan toistaa samaa kaavaa.

Kenen olisi pitänyt opettaa nuorille ne arjen taidot? Jos se on jätetty netin tehtäväksi, niin onko ihme kun nuoret eivät olekaan surffailleet kotitaloussivuilla? Annikka Suoninen

– Aikuiset käyttäytyvät edelleen samalla tavalla kuin anoppini 30 vuotta sitten. Hän syytti minua nuorena siitä, etten ollut opettanut hänen aikuista poikaansa pesemään pyykkiä.

Netistä löytyy tänä päivänä runsaasti erilaisia sovelluksia, joita nuori voisi hyödyntää arkitaitojen opettelussa. Kauppa-asiointia helpottaisi vaikkapa jokin ruokakauppasovellus.

– Sovellus sinällään ei riitä, vaan kaikki lähtee kiinnostuksesta ja tarpeesta. Siitä, että minä haluan nyt opetella vaikkapa siivoamaan. Nuorille olisi ensin myytävä se tarve.